VEGA præsenterer  **Pop og støj med The Pains of Being Pure at Heart i Lille VEGA***Det amerikansk indiepop-band, The Pains of Being Pure at Heart fra New York vender den 23. juni tilbage til Lille VEGA med deres gode popsange, der har et strejf af støj.*

**Tour- og album-aktuel**

Bandet har netop offentliggjort deres tour i anledningen af deres tredje studiealbum, der får titlen *Days of Abandon* og udkommer den 22. april. Gruppens selvbetitlede debutalbum og det efterfølgende *Belong* høstede begge fine anmeldelser og fik ligeledes begge prædikatet ”Best New Music” af det anerkendte magasin Pitchfork:

*”The Pains of Being Pure at Heart simply made a slyly confident debut that mixes sparkling melodies with an undercurrent of sad bastard mopery, and you're just being a dick if you think the past has some kind of patent on that. That's just the way good pop music works.” (Pitchfork)*

**Ny single**

Bandet har allerede sluppet førstesinglen "[Simple and Sure](http://www.youtube.com/watch?v=rY8LDEZzNzU)", der med sin øjeblikkeligt iørefaldende melodi og et livsglæde-smittende guitarriff lover godt for gruppens tredje albumudspil. Derved lægger det nyeste singleudspil sig i slipstrømmen af hits som ”Young Adult Friction” og ”[Heart in Your Heartbreak](http://www.youtube.com/watch?v=T2syY0U-eY0)”.

**Udadvendte shoegazere**

Selvom deres inspirationskilder placerer sig inden for shoegazer-traditionen som eksempelvis The Jesus And Mary Chain og My Bloody Valentine, både musikalsk og tekstmæssigt, så kigger The Pains Of Being Pure At Heart ikke kun ned eller ind, men også ud mod deres publikum. Storsmilende og fortællende indvier de publikum i deres imødekommende happy-go-lucky-sange, hvor Kip Berman og Peggy Wangs vokaler slynger sig ind og ud af deres søde, karakteristiske støjpop, drevet frem af sprøde guitarflader.

**Glædeligt gensyn**

Bandet gæstede sidst VEGA i 2009. Her skrev Undertoner ”*The Pains of Being Pure at Heart nåede at spille det hele. Det var næsten bare for godt og smukt til at være sandt*” og kvitterer med fire U’er. Soundvenues anmelder var dog mere begejstret og gik hjem med

“*en herlig susen for ørerne og et stort smil på læberne: Taknemmelig over for en stund at have været inviteret indenfor på en flok nogle-og-tyve-årige amerikaneres imaginære teenageværelse. Sommetider er alt, hvad man har brug for, altså bare et dusin gode popsange og en lille smule støj*” og gav fem stjerner .

**Fakta om koncerten**:

The Pains of Being Pure at Heart

Mandag den 23. juni. kl. 21.00

Lille VEGA, Enghavevej 40, 1674 København V

Billetpris: 160 kr. + gebyr
Billetsalget starter senere i dag via VEGAs hjemmeside og billetnet.